Grace Mugabe pleit glo vir diplomatieke immuniteit | Maroela Media
Lt.genl. Lesetja Mothiba, waarnemende nasionale polisiekommissaris. Foto: Chantall Presence/ANA
Dit het Woensdag in die parlement aan die lig gekom dat die regspan van Grace Mugabe, Zimbabwe se presidentsvrou, vir diplomatieke immuniteit gepleit het voordat sy veronderstel was om haarself aan die Suid-Afrikaanse polisie te oor te gee.
Maroela Media het vroeër berig Gabriella Engels (20), 'n model van Johannesburg, beweer Mugabe het haar die afgelope naweek in 'n hotel in Sandton aangerand nadat sy Engels in die geselskap van haar twee seuns aangetref het.
Brig. Vishnu Naidoo, nasionale woordvoerder van die polisie, het aan Maroela Media bevestig dat die verdagte in die saak veronderstel was om Dinsdag by die polisie in Sandton aan te meld, maar dat sy dit nie gedoen het nie. Naidoo kon egter nie die naam van die verdagte bevestig nie, aangesien 'n verdagte eers in die hof moet verskyn voordat die persoon se naam bekend gemaak kan word.
Lt.genl. Lesetja Mothiba, waarnemende nasionale polisiekommissaris, het Woensdag in die parlement gesê die beweerde aanranding het glo Sondag gebeur, maar die polisie het eers Maandag daarvan bewus geraak. "Dit is Maandagmiddag onder die polisie se aandag gebring en ons provinsiale kommissaris het 'n span saamgestel om na haar [Mugabe] te soek," het Mothiba aan die parlement se portefeuljekomitee vir polisie gesê.
"Sy het uit die hotel geteken waar sy saam met haar twee seuns gebly het." Dinsdagoggend het Mugabe se regspan diplomatieke immuniteit gepleit, maar ná 'n gesprek met Shaun Abrahams, hoof van die Nasionale Vervolgingsgesag (NVG), het die polisie besluit dat sy nie op dié wyse vrygespreek sal word nie. "Ons posisie was dat sy hof toe moet gaan. Ons het heeldag gister [Dinsdag] vir haar gewag. Ons het 'n verklaring van haar af verwag," het Mothiba gesê.
Hy het gesê hy kan nie bewerings dat Mugabe die land verlaat het bevestig nie. "As sy regtig die land verlaat het, sal sy nie net vir ons in gedrang bring nie, maar ook haar regspan."
Vroue van staatshoofde sal gewoonlik met diplomatieke paspoorte reis wat aan hulle diplomatieke immuniteit verleen. Dit is egter nie duidelik of Mugabe met 'n diplomatieke paspoort na Suid-Afrika gereis het nie. Die presidentsvrou was na bewering in Suid-Afrika om mediese behandeling te ontvang.
[Video] Motoriste trek man vas wat wil wegjaag ná ongeluk
So sy kan hier doen wat sy wil!?!?
Seker ook nie so belaglik nie as jy kyk wat almal wat nie wit is nie in hierdie land reg kry….
Daar sal niks met haar gebeur nie . As haar van Steyn of Burger was , was jy steeds agter tralies.
Sy kan net diplomatiese immuniteit kry as sy in Suid Africa was op offisieële besigheid. As dit was vir persoonlike redes, kan sy dit nie kry nie. Dis sovêr as wat ek weet.